SCB อู้ฟู่กำไรท่วม 2 หมื่นล้านบาท
ไทยพาณิชย์ เผยผลประกอบการปี 52 กำไรท่วมท้น 2 หมื่นล้านบาท รายได้ค่าธรรมเนียมพุ่ง สวนกระแสเศรษฐกิจชะลอ
19 ม.ค. 2553

ไทยพาณิชย์ เผยผลประกอบการปี 52 กำไรท่วมท้น 2 หมื่นล้านบาท รายได้ค่าธรรมเนียมพุ่ง สวนกระแสเศรษฐกิจชะลอ
ธนาคารไทยพาณิชย์ ประกาศผลประกอบการปี 2552 (งบการเงินรวมก่อนสอบทาน) แสดงกำไรสุทธิ 20.8 พันล้านบาท นับเป็นระดับสูงใกล้เคียงกับกำไรสุทธิที่ธนาคารทำได้สูงสุดในปี 2551 แม้ว่าปี 2552 เป็นปีที่มีสภาพ แวดล้อมทางธุรกิจยากที่สุดปีหนึ่ง แต่ธนาคารสามารถแสดงผลกำไรและฐานะการเงินที่แข็งแกร่งได้อย่างต่อเนื่อง ซึ่งเป็น ผลจากปัจจัยหลัก ได้แก่ การที่สินเชื่อเติบโตเพิ่มขึ้น 2.5% จากปี 2551 รายได้ค่าธรรมเนียมปรับเพิ่มขึ้น 10.9% ในขณะที่คุณภาพสินทรัพย์ปรับตัวดีขึ้นมาก รวมถึงการที่สินเชื่อด้อยคุณภาพลดลงมาอยู่ที่ 4.4% (เทียบกับ 5.1% ณ สิ้นปี 2551) นอกจากนี้ ธนาคารสามารถควบคุมและบริหารค่าใช้จ่ายได้เป็นอย่างดี 
ดร.วิชิต สุรพงษ์ชัย ประธานกรรมการบริหาร กล่าวว่า ผลประกอบการที่ แข็งแกร่งแสดงถึงความสามารถของธนาคารในการปรับตัวต่อความท้าทายและความไม่แน่นอนต่างๆ ที่ต้องเผชิญในการทำธุรกิจในปีที่ผ่านมา โดยปัจจัยหลักที่ทำให้เกิดผลกำไรที่ดีของปี 2552 มาจากการขยายตัวด้านรายได้ค่าธรรมเนียมที่เพิ่มขึ้นอย่างเด่นชัด การปรับตัวด้านคุณภาพสินเชื่อที่ดีขึ้นอย่างมาก และการขยายตัวเพิ่มขึ้นของสินเชื่อโดยเฉพาะในไตรมาสที่ 4 ของปี 2552 ปัจจัยเหล่านี้แสดงให้เห็นถึงความแข็งแกร่งของธนาคารในการบริหารจัดการและความสามารถในการแข่งขัน ตลอดจนตอกย้ำถึงความคล่องตัวในการปรับตัวของพนักงานภายใต้สภาพแวดล้อมทางเศรษฐกิจที่ผันผวนและมีการเปลี่ยนแปลงเร็ว
การขยายตัวของรายได้ค่าธรรมเนียมส่วนใหญ่เกิดขึ้นจาก ธุรกิจบัตร ธุรกิจประกันผ่านธนาคาร และผลิตภัณฑ์กองทุนรวม นอกจากนี้ในไตรมาสสุดท้ายมีการขยายตัวของรายได้ค่าธรรมเนียมจากบริการทางการเงินที่นำเสนอต่อกลุ่มลูกค้าธุรกิจมากขึ้นด้วย ส่งผลให้รายได้ค่าธรรมเนียมของทั้งปี 2552 อยู่ที่ 18.9 พันล้านบาท โดยเพิ่มขึ้นถึง 10.9% (17.1 พันล้านบาทในปี 2551) ซึ่งเป็นผลจากการที่ธนาคารมีเครือข่ายและช่องทางการขายผลิตภัณฑ์มากและครอบคลุมทั่วประเทศ ตลอดจนความสามารถในการนำเสนอผลิตภัณฑ์และบริการทางการเงินที่เหมาะกับลูกค้าแต่ละกลุ่ม 
ในด้านสินเชื่อได้มีการกลับมาขยายตัวเพิ่มขึ้นโดยเฉพาะในไตรมาสสุดท้าย โดยทั้งปี 2552 สินเชื่อขยายตัว 2.5% เมื่อเทียบกับปีก่อนหน้า อันเป็นผลจากความต้องการสินเชื่อของลูกค้าในทุกกลุ่มของธนาคารทั้งลูกค้าธุรกิจขนาดใหญ่ ลูกค้าธุรกิจ SME และลูกค้ารายบุคคล โดยการให้สินเชื่อของลูกค้าธุรกิจขนาดใหญ่ขยายตัวสูงถึง 9.4% เมื่อเทียบกับปี 2551 ซึ่งเฉพาะในไตรมาสสุดท้ายขยายตัวถึง 7.6% ทั้งนี้ ความต้องการสินเชื่อจากลูกค้าธุรกิจขนาดใหญ่และลูกค้าธุรกิจ SME ที่เพิ่มขึ้นอย่างมากในไตรมาสสุดท้ายนี้ เป็นปัจจัยด้านฤดูกาลที่ภาคธุรกิจมีความต้องการใช้เงินทุนหมุนเวียนระยะสั้น อย่างไรก็ดี ความต้องการสินเชื่อระยะปานกลางและระยะยาวมีการปรับตัวเพิ่มขึ้นเช่นกัน 
นอกจากนี้ ในเรื่องคุณภาพสินทรัพย์มีการปรับตัวดีขึ้นอย่างชัดเจนในทุกกลุ่มลูกค้า สินเชื่อด้อยคุณภาพปรับลดลงมาอยู่ที่ 4.4% ณ สิ้นปี 2552 เทียบกับ 5.1% ณ สิ้นปี 2551 ในขณะเดียวกัน อัตราส่วนเงินสำรองต่อสินเชื่อด้อยคุณภาพ เพิ่มขึ้นมาอยู่ในระดับสูงถึง 95.4% ณ สิ้นปี 2552 เทียบกับ 83.3% ณ สิ้นปี 2551
ในด้านค่าใช้จ่าย ธนาคารสามารถควบคุมและบริหารค่าใช้จ่ายให้อยู่ในระดับเพิ่มขึ้นเพียงเล็กน้อยแม้ว่าจะมีค่าใช้จ่ายจากการลงทุนขยายเครือข่ายและการลงทุนเพื่อเพิ่มขีดความสามารถทางธุรกิจเพื่อรองรับการฟื้นตัวของเศรษฐกิจนับจากปี 2553 เป็นต้นไป ค่าใช้จ่ายที่ไม่ใช่ดอกเบี้ยเพิ่มขึ้น 3.5% เทียบกับปี 2551 (ทั้งนี้ หากหักค่าใช้จ่ายพิเศษครั้งเดียวออก ค่าใช้จ่ายที่ไม่ใช่ดอกเบี้ยเพิ่มขึ้นเพียง 1.8% เทียบกับปี 2551)
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ผลประกอบการที่ดีของธนาคาร ตอกย้ำถึงความสามารถของธนาคารในการดำเนินธุรกิจท่ามกลางสภาวะแวดล้อมที่ผันผวนของปี 2552 และเป็นผลจากการทำงานร่วมกันของพนักงานของธนาคาร ตลอดจนความผูกพันและการใช้บริการอย่างต่อเนื่องของลูกค้า และธนาคารมีความพร้อมอย่างเต็มที่ในการเดินหน้าขยายธุรกิจในช่วงต่อไปที่เศรษฐกิจของประเทศกำลังจะฟื้นตัว เพื่อสร้างและนำส่งผลตอบแทนที่ดีให้ได้ตามความคาดหวังของผู้ถือหุ้น